|  |  |
| --- | --- |
|  |  |
| Sander NõmmeHot Est OÜsander.nomme@hotmix.eeBetooni tn 2813816 Tallinn | Teie 22.09.2025 Meie 26.09.2025 nr 9.1-3/25/16046-2 |

|  |  |
| --- | --- |
| **Vastuskiri:****TAOTLUS TEHNOLOOGILISE PAUSI KEHTESTAMISEKS** |  |

Olete pöördunud 22.09.2025 Transpordiameti poole seoses töövõtulepinguga 3.2-3/25/1177-1 “Teekattemärgistuse paigaldamine Pärnu, Lääne ja Viljandi maakonna riigiteedel“ ning taotlete tehnoloogilise pausi kehtestamist teekatte märgistustöödele, tulenevalt ebasobivatest ilma- ja teeoludest. Mh viitate töövõtulepingu tehnilise kirjelduse punktile 8.2.2 *“teekate pole märgistustööde ajal olnud märgistustöödeks sobiv“*,punktile 7.2. *“Märgistustööde teostamisel peab teepind olema puhas ja kuiv, vajadusel peab Töövõtja teekatte puhastama“* ja lepingu punktile 3.3. *“Juhul, kui Töö teostamine viibib Tellijast või ilmastikutingimustest põhjustatud asjaoludel ja sellest tulenevalt ei ole ilmastikuolude tõttu võimalik Tööd lõpetada enne talve saabumist, võivad Pooled Töö teostamise tähtaja kulgemise peatada kehtestades tehnoloogilise pausi ning jätkata Töö teostamist esimesel võimalusel“.*

Taotlete tehnoloogilist pausi kuni 15.06.2026 k.a (taotluses on tõenäoliselt ekslikult toodud välja “2025“, mille käesolevas kirjas korrigeerisime), mis ajahetkeks lepingulised teekatte märgistustööd soovite lõpetada.

Vastavalt lepingu punktile 3.1 alustatakse töö teostamist koheselt Tellija projektijuhi kirjalikus korralduses märgitud kuupäeval. Lepingust tulenev alustamiskorraldus on Transpordiameti poolt väljastatud tööde algus kuupäevaga 11.08.2025, tööde täitmise periood 2 kuud. Tööde teostamise tähtaeg seega 11.10.2025.

Transpordiamet tehnoloogilist pausi ei ole nõus kehtestama järgmistel asjaoludel:

1. Töövõtja Hot Est OÜ ei ole lepingu täitmisel olnud hoolas ega ole lepingu täitmist kavandanud viisil, et tööd saaks tähtajaliselt teostatud. Töövõtja ei ole taganud tööde järjepidevat teostamist ega ole planeerinud töid nii, et need valmiksid tähtajaks.
2. Transpordiametile teadaolevalt on Hot Est OÜ-l Transpordiametiga ja alltöövõtjana teiste taristuehituse ettevõtetega mitmeid töövõtulepinguid teekatte märgistustöödeks (lisaks eraldiseisvatele märgistustööde hankelepingutele, teostatakse märgistustöid ka erinevates teistes ameti hangitud tee-ehitusobjektidel alltöövõtu korras). Tulenevalt suurest töömahust käesoleval aastal, oleks pidanud Hot Est OÜ olema eriti hoolas ja planeerima töid viisil, et lepingulised kohustused saaksid tähtajaks teostatud.
3. Võib väita, et Hot Est OÜ on varasemast olnud juba teadlik, et käesoleval aastal tulenevalt suurtest töömahtudest, võib saada keeruliseks lepingute tähtaegne täitmine. Transpordiamet ei pea õiglaseks ega eetiliseks, sügisperioodi alguses esitada taotlus tehnoloogilise pausi kehtestamiseks, kuna lepingu täitmiseks on tööde algus kuupäevast alates olnud piisvalt aega, et leping saaks tähtaegselt täidetud. Hot Est OÜ on oma ala professionaal, omades teadmisi ja kogemust, teostamaks markeerimistöid sobivate ilmaolude korral, koos vajaliku ressursi kaasamisega (tööjõud, tehnika) – mistõttu ei saanud tulla üllatusena asjaolu, et sügise poole markeerimistöödeks on vähem sobivaid ilmaolusid tööde teostamiseks. Transpordiameti seisukohalt tulnuks töid teostada pidevalt ja katkematult alates 11.08.2025 (v.a ebasobivate ilmaolude korral), mida tellijale teadaolevalt ei ole tehtud.
4. Hot Est OÜ-l on olnud võimalus lepingu tähtajaliseks täitmiseks kaasata alltöövõtja, täitmaks lepingulised kohustused tähtajaks. Transpordiametile teadaolevalt ei ole alltöövõtjaid kaasatud (ei ole taotletud tellijalt alltöövõtja kooskõlastamist).
5. Ilmaolud ei ole olnud takistuseks. Tellija on nõus ja tõdeb, et alates lepingu täitmise algusest, s.o 11.08.2025, on olnud perioode, kus ilmaolude tõttu oli märgistustööde teostamine raskendatud (vihmasadu, millega kaasnevad niisked ja märjad teekatted, mis ei võimalda tehnoloogiliselt märgistustöid kvaliteetselt teostada). Küll aga, ülekaalus on olnud ilmaolud, kus märgistustöid saanuks teostada kvaliteetselt. Tööde teostamiseks on sobivad ilmastikuolud olnud augustikuu teine ja kolmas nädal ning septembrikuu teine nädal seda Läänemaal, Pärnumaal kui Viljandi maakonnas. Sellekohaseid väljavõtteid on võimalik teha teeilmajaamadest. Lepingu rahalisest mahust 77 777,70 eurot (ilma 5% reservita) on selle aja jooksul suudetud täita ca 9,2%.
6. Lepingu täitmise tähtaeg on 11.10.2025. Lepingu täitmise tähtaja saabumiseni on Hot Est OÜ-l taotluse saabumisest veel aega 2 nädalat. Leiame, et lepingu tähtaeg on täna veel piisavalt kaugel, mis annab töövõtjale võimaluse pingutada, lõpetamaks lepingulised tööd tähtajaks.

Eelnevale tuginedes, Transpordiamet ei rahulda lepingu 3.2-3/25/1177-1 “Teekattemärgistuse paigaldamine Pärnu, Lääne ja Viljandi maakonna riigiteedel“ tehnoloogilise pausi taotlust. Lepingu tähtajaks jääb alustamiskorralduses fikseeritud **11.10.2025.**

Töödega tuleb sobivate ilmaolude korral jätkata ka pärast tähtaja möödumist, et tagada lepingus sätestatud töömahu täitmine ja nõuetekohane kvaliteet.

Transpordiamet kaardistab pärast tööde teostamist koos töövõtjaga tehtud tööde lõppmahud ning fikseerib tegeliku lõpetamise kuupäeva. Seejärel tehakse järgmised otsused vastavalt sõlmitud töövõtulepingule ja riigihangete seadusele. Juhime siinjuures tähelepanu, et tellijal on õigus rakendada lepingu punkti 9.9. kohaselt leppetrahvi (0,15% tasust, iga viivitatud päeva eest), kui töövõtja rikub lepingu punktis 3 sätestatud tähtaegu.

Lugupidamisega

(allkirjastatud digitaalselt)

Meelis Saat

juhataja

Lääne osakonna korrashoiu ja liikluskorralduse üksus